LV Eiropas Savienības Oficiālais Vēstnesis C 188/50

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2016/C 188/08)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

ข้าวสังข์หยดเมืองพัทลุง (KHAO SANGYOD MUANG PHATTHALUNG)

EK Nr.: TH-PGI-0005-01115 – 27.5.2013.

AĢIN ( X ) ACVN ( )

1. Nosaukums

ข้าวสังข์หยดเมืองพัทลุง (Khao Sangyod Muang Phatthalung)

2. Dalībvalsts vai trešā valsts

Taizemes Karaliste

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Produkts Khao Sangyod Muang Phatthalung ir gaismjutīgi zemieņu rīsi, kurus iegūst no šķirnes “Sangyod Phatthalung” rīsa augiem. Šos rīsus sēj, audzē, ievāc, slīpē, iepako un marķē tikai Taizemes dienvidu provincē Phatthalung, un tie ir šīs provinces vietējā šķirne. Šie rīsi ir bez glutēna, un to graudi ir viegli, mazi, smalki un ar maigu smaržu. Khao Sangyod Muang Phatthalung var būt nelobīti rīsi, brūnie rīsi un daļēji slīpēti rīsi.

Fizikālās īpašības

— Nelobīti rīsi ir iedzelteni.

— Brūno rīsu krāsu gamma vienā graudā ir no sarkanas līdz tumši sarkanai.

— Daļēji slīpētu rīsu krāsa ir gaiši sarkana.

— Grauds ir iegarens, smalks un mazs. Grauda apvalks ir sarkans.

— Viegls, specifisks aromāts.

Fizikālās īpašības Nelobīti rīsi Brūnie rīsi Daļēji slīpēti rīsi Garums (mm) (9,33 ) 9,1 –9,4 6,50 –6,90 6,40 –6,80 Platums (mm) (2,11 ) 1,9 –2,25 1,61 –1,81 1,57 –1,87 Biezums (mm) (1,77 ) 1,7 –1,8 1,51 –1,71 1,44 –1,64 Krāsa Iedzeltena Sarkana vai tumši sarkana Gaiši sarkana

Ķīmiskās īpašības

Ķīmiskās īpašības Nelobīti rīsi Brūnie rīsi Daļēji slīpēti rīsi Olbaltumvielas (%) Neattiecas 7–10 6–9 Amiloze (%) Neattiecas 13–17 Rīsu kodola stiepes koeficients Neattiecas 1,5 –1,8

Vārīšanas īpašības

Rīsu un ūdens attiecība vārīšanai ir 1 glāze rīsu uz 1,25–2 glāzēm ūdens.

Lai iegūtu īpaši mīkstas konsistences Khao Sangyod Muang Phatthalung, graudi pirms vārīšanas ir uz 5–10 minūtēm jāiemērc ūdenī.

Smarža un garša

Vārīti rīsi ir mīksti un nedaudz lipīgi. Garša ir viegli saldena ar maigu aromātu.

3.3. Izejvielas (tikai pārstrādātiem produktiem)

Khao Sangyod Muang Phatthalung ražošanā izmanto “Sangyod Phatthalung” šķirnes rīsu sēklas, kuras audzētas Phatthalung provincē, jo tā ir šīs šķirnes rīsu audzēšanai piemērota ģeogrāfiskā vieta, kas nosaka produkta specifiskās īpašības un kvalitāti.

Sēklām ir jābūt iegūtām no Taizemes Rīsu departamenta vai tā aģentūrām, piemēram, Phatthalung Rīsu pētniecības centra vai Phatthalung Rīsu sēklu centra, jo šīm iestādēm ir uzticams aprīkojums, kas atbilst rīsu sēklu ražošanas standartiem, nodrošina tīršķirnes sēklu ražošanu un, līdz ar to, arī produkta Khao Sangyod Muang Phatthalung specifiskās īpašības.

Sēklas drīkst būt iegūtas no citiem avotiem, piemēram, lauksaimnieku organizācijām vai privātām organizācijām, ja šos avotus ir sertificējis Taizemes Rīsu departaments un tie atbilst rīsu graudu ražošanas standartiem.

Ja lauksaimnieki rīsu sēklas pavairo paši, viņi drīkst izmantot iepriekš minēto apstiprināto šķirni (sēklas ir jāiesēj trīs gadu laikā kopš to iegādes brīža no attiecīgā avota).

3.4. Dzīvnieku barība (tikai dzīvnieku izcelsmes produktiem)

—

3.5. Konkrēti ražošanas posmi, kas jāveic noteiktajā ģeogrāfiskajā apgabalā

Visam Khao Sangyod Muang Phatthalung ražošanas ciklam jānorisinās noteiktajā ģeogrāfiskajā apgabalā, lai nodrošinātu, ka tas pilnībā tiek veikts šim apgabalam raksturīgajos ģeomorfoloģiskajos apstākļos. Produkta Khao Sangyod Muang Phatthalung audzēšana, žāvēšana, uzglabāšana, slīpēšana un apstrāde noris tikai Phatthalung provincē. Produktu katrā tā ražošanas posmā var izsekot, izmantojot pavaddokumentus, transporta pavadzīmes un reģistrus.

Khao Sangyod Muang Phatthalung audzē laikā no augusta līdz oktobrim, un ražu ievāc nogatavošanās posmā no decembra līdz februārim. Ražas ievākšana notiek, ņemot vērā klimatiskos apstākļus un rīsu nobriešanas pakāpi. Ievāktos rīsus uzglabā noteiktajā ģeogrāfiskajā apgabalā silosos ar temperatūras un mitruma regulāciju, lai izvairītos no dažādiem apdraudējumiem, jo īpaši citu rīsu šķirņu piemaisījumiem, iespējama piesārņojuma, paaugstināta mitruma, un novērstu rīsu īpašās smaržas samazināšanos.

Produkta Khao Sangyod Muang Phatthalung galvenās ražošanas prakses ir šādas:

— augsnes sagatavošana; tajā ietilpst pirmais rupjais arums, kam seko otrais arums, lai pienācīgi kontrolētu pašizsējas rīsu (t. i., tādu rīsu, kas uzdīguši no laukā pēc iepriekšējās sezonas palikušajām sēklām), kā arī netipisku rīsu (t. i., rīsu laukā augošu citu šķirņu rīsu, bet ne nezālēs ieaugušu rīsu) daudzumu,

— regulāra augsnes mēslošana un uzlabošana,

— rīsu augu kopšana; atbilstošas apūdeņošanas nodrošināšana, netipisko rīsu iznīcināšana cerošanas, ziedēšanas un nobriešanas posmā, pienācīga kaitēkļu likvidēšana,

— audzēšana; to veic dienvidu lietus sezonā (no augusta līdz oktobrim) pēc nogatavošanās posma beigām. Phatthalung provincē tradicionāli ievāc nedaudz pārgatavojušos rīsus,

— mitruma saturs rīsu graudos nedrīkst pārsniegt 14 %.

3.6. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Khao Sangyod Muang Phatthalung iepakošanai un marķēšanai jānotiek Phatthalung provincē. Tas nepieciešams tādēļ, lai sniegtu patērētājiem reālu garantiju attiecībā uz rīsu izcelsmi un kvalitāti. Lai izvairītos no iespējamiem citu šķirņu rīsu piemaisījumiem, kā arī rīsu piesārņojuma vai pārveidošanas, atkārtota iepakošana nav atļauta. Turklāt izteiktās smaržas dēļ Khao Sangyod Muang Phatthalung ir jāiepako Phatthalung provincē, lai tādējādi nepieļautu smaržas pavājināšanos.

3.7. Ar reģistrēto nosaukumu apzīmētā produkta marķēšanas īpašie noteikumi

Uz iepakojuma jābūt marķējumam, kurā norādīts produkta svars, slīpēšanas un iepakošanas datums, un rīsu apstrādes uzņēmuma, ražotāja vai kooperatīva nosaukums, kā arī iepakojuma partijas vai sērijas numurs.

Uz katra iepakojuma jābūt uzrakstam ข้าวสังข์หยดเมืองพัทลุง un/vai Khao Sangyod Muang Phatthalung.

Jāizmanto arī Taizemes ģeogrāfiskās norādes logotips un ES AĢIN logotips (pēc AĢIN piešķiršanas).

4. Ģeogrāfiskā apgabala īsa definīcija

Phatthalung province.

5. Saikne ar ģeogrāfisko apgabalu

5.1. Ģeogrāfiskā apgabala specifika

Phatthalung ir viena no Taizemes dienvidu provincēm. Apgabals robežojas ar šādām provincēm (no ziemeļiem pulksteņa rādītāja virzienā): Nakhon Si Thammarat, Songkhla, Satun un Trang. Apgabala platība ir 3 424,5 km2 jeb 2 140 296 rai.

Phatthalung ir zemienes līdzenums, kas atrodas starp Songkhla ezeru austrumos un Bantat kalnu grēdu rietumos. Līdzenumu veido musona sezonā pārplūstošā ezera sanesas. Apgabala galvenais lauksaimniecībā izmantojamā ūdens avots ir Songkhla ezers.

Augsnes ūdens novadīšanas spēja palīdz Khao Sangyod Muang Phatthalung labi attīstīties un nogatavoties, savukārt ūdens uzglabāšanas un izplatīšanas spēja nodrošina mērenu, taču nepārtrauktu apūdeņošanu pat sausajos periodos.

Phatthalung klimatam ir būtiska ietekme uz Khao Sangyod Muang Phatthalung īpašību veidošanos. Dienvidos esošo provinci skar divas klimatiskās ietekmes: okeāna un kontinentālais klimats. Kontinentālā klimata ietekmē veidojas izteiktas sausuma sezonas, kurām raksturīgas daudzas saulesgaismas stundas.

5.2. Produkta specifika

Khao Sangyod Muang Phatthalung ir nelobīti rīsi, brūnie rīsi un daļēji slīpēti rīsi, kas audzēti lietus sezonā Phatthalung provincē un izplata dabisku aromātu. Produktam raksturīgs sarkans grauda apvalks, mīksta konsistence pēc vārīšanas un maiga smarža.

Rīsu kvalitāti, īpašības un specifiku lielā mērā nosaka dabas faktori. Phatthalung provinces augsnes apakškārtai piemīt ūdens novadīšanas spēja, auglīgas iegulas, kā arī ūdens uzglabāšanas un izplatīšanas spēja. Provincei raksturīgas divas klimatiskās ietekmes: okeāna un kontinentālā. Okeāna ietekmē (Taizemes līcis) lietus sezonas laikā šai apgabalā ir ievērojams nokrišņu daudzums, un ir mazāk galēju temperatūras svārstību dažādos gadalaikos. Phatthalung provinces atrašanās auglīgā zemienē un klimatiskie apstākļi nosaka produkta Khao Sangyod Muang Phatthalung specifiskās īpašības veidošanos – tā graudu smalko formu. Kad šķirnes “Sangyod Phatthalung” rīsi tiek audzēti citās provincēs, tiem veidojas atšķirīgas īpašības, piemēram, tie kļūst biezāki un blāvāk sarkani. Saskaņā ar vietējo tradīciju rīsus ievāc pēc nogatavošanās posma beigām, kad salīdzinājumā ar citur audzētiem “Sangyod Phatthalung” šķirnes rīsiem tie ir ieguvuši izteiktāku sarkano krāsu, kļūst aromātiskāki un mīkstāki pēc vārīšanas.

Šīs izcilās īpašības ir iespējamas, tikai pateicoties Taizemes dienvidu daļas unikālajiem ģeomorfoloģiskajiem apstākļiem, kuros mijiedarbojas noteikts augsnes veids, ūdens kvalitāte, saules gaismas stundu skaits, neliela temperatūru amplitūda un spēcīga lietus sezona.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Phatthalung province jau kopš seniem laikiem ir nozīmīgs rīsu ražošanas apgabals Taizemes dienvidos. Šā apgabala plašie līdzenumi, klimata īpatnības un bagātīgais ūdeņu daudzums sniedz izcilas priekšrocības Khao Sangyod Muang Phatthalung audzēšanai. Kāda leģenda par līdzenumu starp KhaoHin Look Doan kalniem vēsta, ka lauksaimniecības sezonas sākumā ceļinieki ierauga rīsu lauku svaigo zelmeni, kas sniedzas līdz pat apvārsnim, savukārt, tuvojoties ražas laikam janvārī un februārī, šie rīsu lauki kļūst zeltaini.

Produkts Khao Sangyod Muang Phatthalung Phatthalung provincē ir audzēts vairāk nekā simt gadu, taču šā apgabala vietējie iedzīvotāji dod priekšroku cietajiem rīsiem ar augstu amilozes saturu, nevis tādiem mīksti vārītajiem rīsiem kā Khao Sangyod Muang Phatthalung. Tāpēc saskaņā ar tradīciju Khao Sangyod Muang Phatthalung saglabā, lai pasniegtu dāvanā cienījamiem vecākiem ļaudīm, vai arī vāra, lai celtu galdā goda viesiem, piemēram, karaļnamu pārstāvjiem un ārzemniekiem oficiālās vizītēs vai īpašos gadījumos, reliģiskās ceremonijās un tradicionālos svētkos. Šīs tradīcijas ietekmē produkts Khao Sangyod Muang Phatthalung Phatthalung provincē ir ieguvis reputāciju kā rīsi kāda cilvēka īpašai pagodināšanai vai pasniegšanai īpašos gadījumos.

Khao Sangyod Muang Phatthalung ražošanā turklāt būtiska nozīme ir Phatthalung provinces klimatam. Phatthalung provinces zemienes līdzenumā, kuru veidojušas musona sezonā pārplūstošā ezera sanesas, bagātinot augsni ar dažādām minerālvielām, ir izteikti labvēlīgi apstākļi šā produkta ražošanai. Tādējādi šajā apgabalā audzētajiem Khao Sangyod Muang Phatthalung rīsiem ir tādas specifiskas īpašības kā smalka graudu forma un maigs aromāts.

Vides faktorus papildina rūpība sēklas graudu izvēlē, audzēšanā, ražas novākšanas procedūrās, kā arī standarta ražošanas process. Minētās procedūras un kontrole nodrošina šo rīsu īpašās kvalitātes saglabāšanu.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Aizstāta ar Regulu (ES) Nr. 1151/2012.